Στο 0,8% ανήλθε ο πληθωρισμός τον Δεκέμβριο του 2019, ενώ αύξηση 1,1% εμφάνισε ο εναρμονισμένος δείκτης τιμών καταναλωτή τον Δεκέμβριο σε ετήσια βάση.

Σύμφωνα με τα στοιχεία της ΕΛΣΤΑΤ, από τη σύγκριση του Γενικού ΔΤΚ του μηνός Δεκεμβρίου 2019 με τον αντίστοιχο Δείκτη του Δεκεμβρίου 2018 προέκυψε αύξηση 0,8% έναντι αύξησης 0,6% που σημειώθηκε κατά την αντίστοιχη σύγκριση του έτους 2018 με το 2017.

Ο Γενικός ΔΤΚ κατά τον μήνα Δεκέμβριο 2019, σε σύγκριση με τον Νοέμβριο 2019, παρουσίασε αύξηση 0,7% έναντι αύξησης 0,1% που σημειώθηκε κατά την αντίστοιχη σύγκριση του προηγούμενου έτους.

Ο μέσος ΔΤΚ του δωδεκαμήνου Ιανουαρίου 2019 – Δεκεμβρίου 2019, σε σύγκριση με τον αντίστοιχο Δείκτη του δωδεκαμήνου Ιανουαρίου 2018 – Δεκεμβρίου 2018, παρουσίασε αύξηση 0,3% έναντι αύξησης 0,6% που σημειώθηκε κατά την αντίστοιχη σύγκριση του δωδεκαμήνου Ιανουαρίου 2018 – Δεκεμβρίου 2018 με το δωδεκάμηνο Ιανουαρίου 2017 – Δεκεμβρίου 2017.

Σε ετήσια σύγκριση (Δεκέμβριος 2019 προς Δεκέμβριο 2018), οι κυριότερες ανατιμήσεις εντοπίζονται σε:

Μεταφορά επιβατών με αεροπλάνο (14%), Φρούτα νωπά (12,1%), Ξενοδοχεία- μοτέλ- πανδοχεία (9,1%), Γάλα νωπό πλήρες (8,8%), Φαρμακευτικά προϊόντα (5,6%), Καύσιμα και λιπαντικά (5%), Κρέατα (3,2%), Τυριά (2,5%), Δίδακτρα προσχολικής και πρωτοβάθμιας εκπαίδευσης (2,2%), Πετρέλαιο θέρμανσης (2,1%), Τηλεφωνικές υπηρεσίες (1,2%), Ασφάλιστρα οχημάτων (1%), Ένδυση και υπόδηση (0,5%) και Εστιατόρια- ζαχαροπλαστεία- καφενεία- κυλικεία (0,4%). Ενώ, σε μηνιαία σύγκριση (Δεκέμβριος 2019 προς Νοέμβριο 2019) ανατιμήσεις σημειώθηκαν σε: Φυσικό αέριο (8,7%), Γάλα νωπό πλήρες (3,6%), Λαχανικά νωπά (2,7%), Πατάτες (2,7%), Χοιρινό (2,6%), Αρνί και κατσίκι (2,4%), Ψάρια νωπά (1,9%), Πετρέλαιο θέρμανσης (1,1%), Βενζίνη (0,2%) και Εστιατόρια- ζαχαροπλαστεία- καφενεία- κυλικεία (0,2%).

Σύγκριση Δεκεμβρίου 2019 με Νοέμβριο 2019

Η αύξηση του Γενικού ΔΤΚ κατά 0,7% τον μήνα Δεκέμβριο 2019, σε σύγκριση με τον αντίστοιχο Δείκτη του Νοεμβρίου 2019, προήλθε κυρίως από τις μεταβολές στις ακόλουθες ομάδες αγαθών και υπηρεσιών:

1. Από τις αυξήσεις των δεικτών κατά:

• 0,3% στην ομάδα Διατροφή και μη αλκοολούχα ποτά, λόγω αύξησης κυρίως των τιμών σε: χοιρινό, αρνί και κατσίκι, νωπά ψάρια, γάλα νωπό πλήρες, νωπά λαχανικά, πατάτες. Μέρος της αύξησης αυτής αντισταθμίστηκε από τη μείωση κυρίως των τιμών σε: τυριά, ελαιόλαδο, νωπά φρούτα.

• 10,5% στην ομάδα Ένδυση και υπόδηση, λόγω επαναφοράς μέρους των τιμών στα προ χειμερινού δεκαήμερου εκπτώσεων επίπεδα.

• 0,4% στην ομάδα Στέγαση, λόγω αύξησης κυρίως των τιμών σε: φυσικό αέριο, πετρέλαιο θέρμανσης.

• 0,1% στην ομάδα Ξενοδοχεία-Καφέ-Εστιατόρια, λόγω αύξησης κυρίως των τιμών στα εστιατόρια ζαχαροπλαστεία-καφενεία-κυλικεία.

2. Από τις μειώσεις των δεικτών κατά:

• 0,6% στην ομάδα Αλκοολούχα ποτά και καπνός, λόγω μείωσης κυρίως των τιμών στα αλκοολούχα ποτά(μη σερβιριζόμενα).

• 0,2% στην ομάδα Μεταφορές, λόγω μείωσης κυρίως των τιμών στα εισιτήρια μεταφοράς επιβατών με αεροπλάνο. Μέρος της μείωσης αυτής αντισταθμίστηκε από την αύξηση κυρίως των τιμών στα καύσιμα αυτοκινήτου (βενζίνη).

• 0,4% στην ομάδα Επικοινωνίες, λόγω μείωσης κυρίως των τιμών στις υπηρεσίες κινητής τηλεφωνίας.